मुबई : शाहरुख खान, कैटरीना कैफ और अनुष्का शर्मा अभिनीत फिल्म जीरो ट्रेलर रिलीज होने के बाद ही विवादों में आ गई है। फिल्म के पोस्‍टर में शाहरुख खान सड़क पर खड़े हैं और उनके हाथ में कृपाण नजर आ रहा है ज‍िसे लेकर विवाद पैदा हो गया है। फिल्म पर सिख कम्युनिटी की भावनाएं आहत करने का आरोप लगा है। दिल्ली सिख गुरुद्वारा मैनेजमेंट कमेटी (डीएसजीएमसी) के जनरल सेक्रेटरी मनजिंदर सिंह सिरसा ने शाहरुख और ट्रेलर में दिखाई दिए बाकी आर्टिस्ट्स के खिलाफ क्रिमिनल केस दर्ज कराया है। इस सीन पर आपत्ति जताते हुए मनजिंदर ने सोशल मीडिया पर लिखा है- कृपाण को साधारण चाकू की तरह इस्तेमाल कर शाहरुख ने जो सिख ककार को छोटा दिखाया है और हमारी भावनाएं आहत की हैं, इसके लिए उन पर लानत है। मेरी शाहरुख और फिल्म की प्रोड्यूसर गौरी खान से डिमांड है कि वे तुरंत पोस्टर और सीन फिल्म से बाहर करें। अगर ऐसा नहीं किया गया तो हमें फिल्म की टीम के खिलाफ लीगल एक्शन लेना पड़ेगा।